Ingenieurs tree op voorgrond midde Covid-19-pandemie - Solidariteit GildesSolidariteit Gildes Ingenieurs tree op voorgrond midde Covid-19-pandemie - Solidariteit Gildes
Tuis / Ambagte / Ingenieurs tree op voorgrond midde Covid-19-pandemie
Ingenieurs het opnuut op die voorgrond getree te midde van die Covid-19-pandemie.
Die pandemie het onder meer 'n gebrek aan gesondheidsorgtoerusting tot gevolg, wat beteken dat ingenieurs ingespan word om onder meer te help met die vervaardiging van noodsaaklike toerusting. Die pandemie bied egter ook vir ingenieurs die geleentheid om met nuwe produkte en unieke oplossings vorendag te kom.
Die Suid-Afrikaanse Nasionale Weermag, wat tot einde Junie ontplooi word, het ook reeds versoek dat lede van sy reserwemag wat nog nie opgeroep is nie en wat oor spesialisvaardighede beskik, soos gekwalifiseerde ingenieurs, hulself sal beskikbaar maak.
Ingenieurs word intussen op alle fronte ingespan in die stryd teen Covid-19. Ingenieurs van universiteite regoor die land het reeds ingespring en begin met die vervaardiging van beskermende mediese produkte soos maskers en gesigbeskermers en die 3D-druk van maskers en ander toerusting. Ingenieurs is voorts ook besig om ventilators te ontwerp, aan te pas en te produseer en met die ontwerp en toetsing van nuwe produkte wat in die stryd teen Covid-19 gebruik kan word.
Die Covid-19-pandemie het die reusetekort aan beskermende mediese toerusting aan die groot klok gehang. Dit het vir ingenieurs nuwe geleenthede voorsien om op die voorgrond van die pandemie te wees saam met ander noodsaaklike werkers, soos mediese personeel.
Daar word in die tyd spesifiek 'n beroep op ingenieurs en firmas in die bedryf gedoen om beskermende mediese toerusting en respiratoriese toerusting te ontwerp, te vervaardig en te verskaf en om met innoverende idees vorendag te kom in die stryd teen Covid-19.
Ingenieursmaatskappye is onder meer ook betrokke by die oprigting van tydelike strukture soos mediese sentrums en die verskaffing van materiaal in hierdie verband. Daar word onder andere ook aandag geskenk aan die konseptualisering van spesiale beddens vir tydelike hospitale of kwarantynsentrums.
Ingenieurs in al die onderskeie velde dra onder meer by tot navorsing, voorspellingsmodelle, datamodelle en aanlynplatforms rakende Covid-19. Daar is ook ingenieurs wat met nuwe produkte vorendag gekom het in die stryd teen die pandemie. Dit sluit in herbruikbare maskers, lugsakke, verskillende nuwe tipes respirators, robotte en spesiale termiese toerusting. Verder staan ingenieurs ook regerings regoor die wêreld by met kundige advies en moontlike strategieë in die stryd teen die pandemie.
Covid-19 gaan 'n blywende impak op talle bedrywe hê en vir ingenieurs bied dit die moontlikheid om hulle bedryf met nuwe idees, tendense, tegnologieë en breër samewerking te vernuwe.
Universiteite: https://www.cut.ac.za/news/cut-innovations-assist-with-covid-19-medical, http://www.eng.sun.ac.za/news/tygermaties-3d-print-protective-gear-in-fight-against-covid-19/, http://www.wits.ac.za/news/latest-news/general-news/2020/2020-04/wits-engineers-make-face-shields-to-protect-healthcare-workers.html en http://news.nwu.ac.za/af/nwu-ingenieurs-opgewasse-vir-die-covid-19-uitdaging
Electronic Specifier: https://www.electronicspecifier.com/news/latest/how-engineering-is-helping-to-battle-covid-19